Document ID: 32014D0358

KOMISIJAS ĪSTENOŠANAS LĒMUMS
(2014. gada 13. jūnijs)
par Eiropas standarta EN 16281:2013 “Vienkārši uzstādāmas bērnudrošas slēgierīces logiem un balkonu durvīm” atbilstību Eiropas Parlamenta un Padomes Direktīvā 2001/95/EK paredzētajai vispārējā drošuma prasībai un par atsauces uz minēto standartu publicēšanu Eiropas Savienības Oficiālajā Vēstnesī
(Dokuments attiecas uz EEZ)
(2014/358/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2001. gada 3. decembra Direktīvu 2001/95/EK par produktu vispārēju drošību (1) un jo īpaši tās 4. panta 2. punktu,
tā kā:
(1)
Direktīvas 2001/95/EK 3. panta 1. punktā noteikts, ka ražotājiem ir pienākums laist tirgū vienīgi drošus produktus.
(2)
Saskaņā ar Direktīvas 2001/95/EK 3. panta 2. punkta otro daļu produktu uzskata par drošu attiecībā pret atbilstošajos valsts standartos aptvertajiem riskiem un risku kategorijām, ja tas atbilst brīvprātīgi pieņemtiem valsts standartiem, ar kuriem transponēti Eiropas standarti un uz kuriem Komisija saskaņā ar minētās direktīvas 4. panta 2. punktu publicējusi atsauces Eiropas Savienības Oficiālajā Vēstnesī.
(3)
Atbilstīgi Direktīvas 2001/95/EK 4. panta 1. punktam Eiropas standartus, pamatojoties uz Komisijas izdotajiem pilnvarojumiem, iedibina Eiropas standartizācijas iestādes.
(4)
Atbilstīgi Direktīvas 2001/95/EK 4. panta 2. punktam Komisijai jāpublicē atsauces uz šādiem standartiem.
(5)
Komisija 2010. gada 7. janvārī pieņēma Lēmumu 2010/11/ES par drošības prasībām, kuras saskaņā ar Direktīvu 2001/95/EK jāiekļauj Eiropas standartos attiecībā uz bērnu aizsardzībai paredzētām bloķēšanas ierīcēm logiem un balkona durvīm, kuras uzstāda patērētāji (2).
(6)
Komisija 2010. gada 10. maijā izdeva pilnvarojumu M/465, ar kuru, lai novērstu sīku detaļu izraisītu aizrīšanās risku, jebkāda fiziska ievainojuma risku asu malu un izvirzītu daļu dēļ, kā arī pirkstu iesprūšanas risku, pilnvaroja Eiropas standartizācijas iestādes izstrādāt Eiropas standartu tādām bērnu aizsardzībai paredzētām bloķēšanas ierīcēm logiem un balkona durvīm, kuras uzstāda patērētāji. Turklāt pilnvarojumā tika pieprasīts apzināt testus, kas būtu piemēroti bloķētāju pārbaudei attiecībā uz to drošumu bērniem, tādējādi nodrošinot to konstrukcijas integritāti visā paredzamajā lietošanas mūžā un izturību pret novecošanu un laikapstākļu iedarbību.
(7)
Ņemot vērā Komisijas pilnvarojumu, Eiropas Standartizācijas komiteja (CEN) pieņēma Eiropas standartu EN 16281:2013 attiecībā uz tādām bērnu aizsardzībai paredzētām bloķēšanas ierīcēm logiem un balkona durvīm, kuras uzstāda patērētāji.
(8)
Eiropas standarts EN 16281:2013 ir saskaņā ar pilnvarojumu M/465 un atbilst Direktīvā 2001/95/EK paredzētajai vispārējā drošuma prasībai. Atsauce uz šo standartu attiecīgi būtu jāpublicē Eiropas Savienības Oficiālajā Vēstnesī.
(9)
Šajā lēmumā paredzētie pasākumi ir saskaņā ar atzinumu, ko sniegusi ar Direktīvu 2001/95/EK izveidotā komiteja.
IR PIEŅĒMUSI ŠO LĒMUMU.
1. pants
Eiropas standarts EN 16281:2013 “Bērniem droši izstrādājumi. Vienkārši uzstādāmas bērnudrošas slēgierīces logiem un balkonu durvīm. Drošuma prasības un testēšanas metodes” attiecībā uz tajā aptvertajiem riskiem atbilst Direktīvā 2001/95/EK paredzētajai vispārējā drošuma prasībai.
2. pants
Atsauci uz standartu EN 16281:2013 publicē Eiropas Savienības Oficiālā Vēstneša C daļā.
3. pants
Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
Briselē, 2014. gada 13. jūnijā

Labels: 7
3
0